I. C. Corjan - Evocări, fantasme, reverii
2025-01-17 - 2025-01-31 | Muzeul de Istorie Suceava
În perioada 17-31 Ianuarie 2025, la Muzeul de Istorie din Suceava va avea loc o expoziția Evocări, fantasme, reverii semnată de I. C. Corjan.

Prezintă: Camelia Sadovei.
Vor fi prezente pe simezele muzeului 20 dintre cele mai reprezentative lucrări ale autorului.
Tehnica colajului digital, asemeni colajului clasic, se bazează pe potriviri, alăturări, suprapuneri şi coincidenţe, la care se adaugă transparenţa straturilor succesive, graţie programelor performante de editare pe calculator. Această tehnică de creație modernă reprezintă pentru I. C. Corjan o formă de „exprimare a viziunilor şi sugestiilor metaforice, a intuiţiilor, ideilor şi stărilor de spirit inefabile, de fapt a universului imaginar”.
Reperele lui I. C. Corjan au fost, încă de la începutul creațiilor sale, reprezentanții picturii suprarealiste: René Magritte, Salvador Dali, Max Ernst, Paul Delvaux, Remedios Varo, Yves Tanguy, Kay Sage, Jean-Paul Cleren. „Dar inspiraţia pentru modelarea decorului şi fastuozitatea drapajului, preferinţa pentru arhitectura antică, pentru figurile clasice sau cu rezonanţă mitologică precum şi predilecţia pentru eclerajul frapant sau enigmatic vin de la marii maeştri ai Renaşterii, cărora li se adaugă pictorii prerafaeliţi englezi, din secolul 19, şi pictorii francezi neoclasici şi academişti…”, după spusele autorului.
Vernisajul expoziției va avea loc vineri, 17 Ianuarie 2024, începând cu ora 13:00.

Alexandru Ioan Cuza
2025-01-21 - 2025-02-10
În perioada 21 Ianuarie 2025 – 10 Februarie 2025, la Muzeul de Istorie din Suceava va avea loc expoziția foto-documentară Alexandru Ioan Cuza.

Expoziția foto-documentară este dedicată Unirii Principatelor Române din anul 1859 și a fost realizată de către Cristina Slavic, muzeograf în cadrul Serviciului Istorie și Arheologie din cadrul Muzeului Național al Bucovinei Suceava.
Panourile sunt structurate tematic și surprind informații referitoare la lupta pentru Unire, alegerea lui Alexandru Ioan Cuza ca domn, stemele Principatelor Unite, despre marile reforme realizate de către domnitor, marii unioniști ai epocii, despre soția domnitorului, Doamna Elena Cuza, Proclamația lui Cuza din anul 1861, primul guvern unic, abdicarea lui Cuza la data de 11 Februarie 1866 și ultimii ani ai vieții.
Domnitorul Alexandru Ioan Cuza este cel care avea să scrie o pagină de mare însemnătate în istoria României, fiind unul dintre principalii făuritori ai României moderne, cel care în doar șapte ani de domnie a marcat profund istoria noastră, punând bazele statului unitar, dar totodată şi a statului modern.
